Istuvan maskin löytämisen tarkoituksena on, että maski istuu tiiviisti (ettei ilmaa vuoda ulos) hoidon miellyttävyydestä tinkimättä. Jos maskista tai suun kautta vuotaa ilmaa, et saa täyttä hyötyä hoidostasi. Paras tapa saada maski tiiviiksi on laittaa maski kasvoille ennen kuin liität letkun tai laitat laitteen päälle. Jos laitat maskin kasvoille, kun laite puhaltaa paineistettua ilmaa, maskityyny/sieraintyynyt voivat mennä kasaan, mistä voi syntyä ilmavuotoja. Maskityyny/sieraintyynyt voivat mennä kasaan vain vähän, niin ettei sitä tunne, jolloin useimmat reagoivat siten, että he kiristävät maskia liikaa yrittäessään saada sen tiiviiksi, jolloin maskista voi tulla epämukava. Myös maskin liiallisesta kiristämisestä voi seurata ilmavuotoja, ja sitä pitäisi välttää. Kun maski on kunnolla kasvoillasi, käynnistä ilmanpuhallus. Voit joutua säätämään maskia hiukan, kun laite on päällä, jotta voit varmistaa, että maski on edelleen tiivis. On aivan normaalia käyttää jonkin verran aikaa maskin sovittamiseen ensimmäisellä kerralla. Voit käyttää apuna peiliä tai pyytää jotakuta tarkistamaan, ovatko maskityyny/sieraintyynyt kunnolla paikoillaan. Maskin vääränlainen kasvoille laittaminen aiheuttaa monet niistä ongelmista, joita maskin kanssa voi esiintyä. Jokaisella maskityypillä on omat sovitusvaiheensa, ja siksi on parasta noudattaa maskin käyttöohjeessa tai videoilla olevaa järjestystä. Mitä paremmin totut maskiisi, sitä parempi. Harjoittele päiväsaikaan niin, että laitat maskin kasvoillesi ja otat sen taas pois ja irrotat sen ilmaletkusta, jotta pystyisit tekemään nämä vaiheet oikein yöllä. Sinun on tärkeä ymmärtää, ettei sinun odoteta osaavan laittaa maskia kasvoillesi täydellisesti ensimmäisellä kerralla. Kestää jonkin aikaa oppia se täydellisesti, ja kun totut maskin käsittelyyn, löydät tavan, jolla saat maskin itsellesi parhaiten istuvaksi. Jos sinulla on maskin sovittamiseen liittyviä ongelmia, muista, että saat aina apua ja neuvoja hoitavasta yksiköstäsi. Ota yhteyttä hoitavaan yksikköön myös, jos et saa maskia tiiviiksi – sinulla voi olla vääräntyyppinen tai -kokoinen maski.